**МАКЕДОНИЯ В БОРБИТЕ И ВЪЖДЕЛЕНИЯТА НА БЪЛГАРИТЕ (1878-1944 Г.)**

За поколения българи „Македонският въпрос“ е „жива рана“, неотменно свързана с българската история. Така стоят нещата и до днес, като в този проблем се преплитат романтични представи и емоционални оценки, в които героичното и трагичното се смесват в почти идеални пропорции. Същевременно коренът на този въпрос е забулен от огромно количество митологеми. За широката публика остава неясно защо точно Македония заляга в основата на борбата за национално обединение, а не Тракия, Добруджа или Поморавието.

Въжделенията на българите се основават на твърдата вяра, че техните сънародници са, ако не единственото населението в Македония, то поне огромното мнозинство от него. И точно тук си дават сражение историческата пропаганда на редица балкански страни, което продължава и до наши дни.

Същевременно настрана остава въпросът как това население гледа на себе си. Почти неизвестно остава зараждането на „македонизма“ и то десетилетия преди решението на Коминтерна за съществуването на „македонска нация“.

Безспорният героизъм на българските четници и въстаници в Македония не е основание да се премълчават някои негативни явления като злоупотреби, личностни противоборства, братоубийства и намеса на ВМРО в чисто вътрешнополитическите борби на България, особено след 1919 г.

Стремежът към освобождението на Македония определя почти цялата външна политика на следосвобожденска България, заради него страната участва в серия войни и преживява няколко национални катастрофи. Споменът за стотиците хиляди убити, ранени, бежанци и прекършени човешки съдби правят много трудна една обективна равносметка.

Именно това е целта на представения курс – да проследи зародиша и развитието на „Македонския въпрос“ с възможно най-малко пристрастия.